RHAN 2

CYMORTH AR GYFER AMAETHYDDIAETH ETC.
PENNOD 1

PŴER GWEINIDOGION CYMRU I DDARPARU CYMORTH

Pŵer Gweinidogion Cymru i ddarparu cymorth
8
1
Caiff Gweinidogion Cymru ddarparu cymorth ar gyfer, neu mewn cysylltiad ag, amaethyddiaeth yng Nghymru a gweithgareddau ategol sy’n cael eu cynnal yng Nghymru.
2
Caiff y cymorth hwnnw, yn benodol, gynnwys cymorth ar gyfer unrhyw un neu ragor o’r dibenion a ganlyn, neu mewn cysylltiad â hwy—
a
annog cynhyrchu bwyd mewn modd sy’n amgylcheddol gynaliadwy;
b
helpu cymunedau gwledig i ffynnu a chryfhau’r cysylltiadau rhwng busnesau amaethyddol a’u cymunedau;
c
gwella gwytnwch busnesau amaethyddol;
d
cynnal y Gymraeg a hyrwyddo a hwyluso ei defnydd;
e
lleihau allyriadau nwyon tŷ gwydr;
f
atafaelu a storio carbon i’r graddau gorau posibl;
g
cynnal a gwella gwytnwch ecosystemau;
h
cadw a gwella tirweddau a’r amgylchedd hanesyddol;
i
gwella ansawdd yr aer;
j
gwella ansawdd dŵr;
k
cynnal a gwella mynediad y cyhoedd i gefn gwlad a’r amgylchedd hanesyddol ac ymgysylltiad y cyhoedd â hwy;
l
lliniaru risgiau o lifogydd a sychder;
m
cyflawni a hyrwyddo safonau uchel o ran iechyd a lles anifeiliaid;
n
sicrhau effeithlonrwydd adnoddau i’r graddau gorau posibl;
o
annog busnesau amaethyddol i reoli ynni yn effeithiol (gan gynnwys drwy fabwysiadu arferion effeithlonrwydd ynni ac arbed ynni, a chynhyrchu ynni adnewyddadwy ar eu tir).
3
Caniateir i gymorth o dan yr adran hon gael ei ddarparu o dan gynllun neu fel arall.
4
Caiff Gweinidogion Cymru, drwy reoliadau, ddiwygio is-adran (2) drwy—
a
ychwanegu diben at y rhestr yn yr is-adran honno;
b
dileu diben o’r rhestr;
c
newid disgrifiad o ddiben ar y rhestr.
5
Yn yr adran hon, mae i “nwy tŷ gwydr” yr un ystyr ag yn Rhan 2 o Ddeddf yr Amgylchedd (Cymru) 2016 (dccc 3).
6
Yn y Bennod hon—
a
mae cyfeiriadau at gymorth (ac eithrio yn achos cyfeiriadau at ddarparu cymorth o dan gynllun trydydd parti o fewn adran 9(8)) yn gyfeiriadau at gymorth o dan yr adran hon;
b
mae cyfeiriadau at gymorth ariannol yn gyfeiriadau at gymorth o dan yr adran hon sy’n cael ei ddarparu’n ariannol.
A. 8 mewn grym ar 17.10.2023, gweler a. 56(2)(b)